लंबे वक्त तक नहीं रहेगी सोने में चमक!  
कन्सास स्टेट यूनिवर्सिटी के विशेषज्ञों का कहना है कि सोने की कीमतों में तेजी ज्यादा समय तक कायम नहीं रहेगी और जल्द ही बुलबुला फूट जाएगा।
सोने के दाम पिछले सप्ताह 1,800 डॉलर प्रति औंस के रिकॉर्ड स्तर पर पहुंचने के बाद कई विश्लेषक यह भविष्यवाणी करने लगे हैं कि इसकी कीमतें 3,000 डॉलर प्रति औंस पर पहुंच जाएंगी। वहीं दूसरी ओर कन्सास स्टेट यूनिवर्सिटी के विशेषज्ञों का कहना है कि सोने की कीमतों में तेजी ज्यादा समय तक कायम नहीं रहेगी और जल्द ही बुलबुला फूट जाएगा।  कन्सास विश्वविद्यालय के अर्थशास्त्र के प्रोफेसर लॉयड थॉमस ने कहा, भारी वित्तीय घाटे तथा लगातार खस्ता होती अर्थव्यवस्था की हालत के मद्देनजर निवेशकों को आशंका है कि अमेरिकी अर्थव्यवस्था की रफ्तार थम जाएगी। उन्होंने कहा कि अनिश्चितता के ऐसे दौर में निवेशक सोने और कॉरपोरेट बांड से अपना पैसा निकालकर सोने में लगा रहे हैं।  हाल में सोने का दाम 1,800 डॉलर प्रति औंस की रिकॉर्ड ऊंचाई पर पहुंच गया। थॉमस ने कहा कि अर्थव्यवस्था को लेकर चिंता बढ़ने से सोने की कीमतों में और तेजी आ सकती है। उन्होंने कहा, लोग मानते हैं कि अनिश्चितता के समय सोना हेजिंग का बढ़िया विकल्प है। उन्होंने कहा कि वर्ष 2000 में सोने का भाव 300 डॉलर प्रति औंस था। तब से आज तक इसकी कीमतें छह गुना हो चुकी हैं।  थॉमस ने दावा किया कि कीमतें और ऊंची हो सकती हैं, पर यह बहुत तेजी से बढ़ी हैं। ऐसे में बुलबुला फूटेगा। उन्होंने सोने के बारे में अपनी भविष्यवाणी की तुलना घर की कीमतों से की। थॉमस ने कहा, लोग समझते थे कि मकान के दाम कभी नीचे नहीं आ सकते। पर अमेरिका के शहरों में इनके दामों में 30 प्रतिशत तक की गिरावट आई है। यही बात सोने के साथ हो सकती है। यह जोखिम मुक्त नहीं है।  कन्सास विश्वविद्यालय के प्रोफेसर ने कहा, पिछले 10 साल में हर वर्ष सोने की कीमतों में 17 प्रतिशत की बढ़ोतरी हुई है। पर जो वस्तुएं हम खरीदते हैं, उनके दामों में सालाना तीन फीसदी का ही इजाफा हुआ है। मेरी राय में सोने की कीमतें नीचे आएंगे। पर मैं यह नहीं जानता कि कब तक।  कन्सास स्टेट यूनिवर्सिटी के पर्सनल फाइनेंशियल प्लानिंग प्रोग्राम की इन्सट्रक्टर एने काउलसन ने कहा, अमेरिकी डॉलर की कमजोरी तथा रीयल एस्टेट बाजार और शेयर बाजारों में उतार-चढ़ाव तथा कम ब्याज दरों की वजह से निवेशक सोने की ओर आकर्षित हुए हैं।  उन्होंने कहा कि लोगों के सामने यह सवाल था कि वे कहां निवेश करें। ऐसे में सोने की ओर उनका आकर्षण बढ़ा। काउलसन का भी थॉमस की तरह मानना है कि सोने की कीमतों में अभी तेजी आएगी, पर यह सिलसिला कायम नहीं रहेगा।